text: Krigergravene holdes vedlige
  05 august 2011 kl. 10.14
  Hærens Sergentskole i Sønderborg er i år vært for det Trinationale Krigergravs-samarbejde i de to første uger af august.
  Arbejdsstyrken omfatter fem tyskere, fem østrigere og fem danskere der i perioden er indkvarteret på Sønderborg Kaserne. Arbejdet foregår på kirkegården i Augustenborg, hvor mange soldater i 1864 blev indlagt på lazarettet på Slottet og senere døde af de sår som de fik under kampene ved Dybbøl.
  Der bliver også arbejdet på krigergrave i Christiansfeld, Haderslev og Nybøl. Gravmonumenterne bliver repareret, og skriften på dem malet op. Buske og træer bliver beskåret.
   
  De 15 soldater i arbejdsstyrken blev modtaget på Rådhuset i Sønderborg i mandags, hvorefter arbejdet begyndte. Den trinationale arbejdsstyrke mødes hvert andet år. For to år siden arbejdede den på gravene i Rendsborg og Husum. Den 10. august er sidste dag, hvorefter de femten mand igen rejser hjem.
  